Elisabeth Andreassen
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
Elisabeth Andreassen er en svensk-norsk sanger. Hun hadde suksess i Sverige før hun vant Eurovision Song Contest med Bobbysocks og fortsatte karrieren.
Hun er oppvokst med norske foreldre på øya Källö-Knippla i Göteborgs skjærgård. Som Elisabeth Andreasson var hun først aktiv som pop- og countrysanger i Sverige, der hun solodebuterte i 1981 med albumet Angel Of The Morning, og så i duoen Chips, som ble nummer 8 i Eurovision Song Contest i 1982. Sammen med Hanne Krogh i duoen Bobbysocks representerte hun Norge i Eurovision Song Contest i 1985 og vant med sangen La det swinge. Hun har rekorden for flest deltakelser i finalen (4). Andreassen medvirket i musikalen Sweeney Todd på Det Norske Teatret i 1991 og i Dizzie Tunes-revyen Dizzie og damene på Chateau Neuf i 1994. Etter å ha giftet seg i 1994, tok hun navnet Elisabeth Andreassen. Samme år ble hun nummer 6 i Eurovision Song Contest med Duett, sammen med Jan Werner Danielsen.Andreassen lagde i 2004 det kritikerroste countryalbumet A Couple Of Days In Larsville. Størst suksess i Norge har hun hatt med singlen I evighet (1996), som havnet på andreplass i Eurovision Song Contest, og med albumene Bettans beste (1995), Bettans jul (1996), Så skimrande var aldrig havet (1997), Bettan og Jan Werners jul (1999; med Jan Werner Danielsen), Kjærlighetsviser (2001) og Spellemann (2009).Hun hyllet Bobbysocks-komponist Rolf Løvland i 2012 på Kärleken& livet – 13 sanger av Rolf Løvland. Hennes største slagere på Norsktoppen er Danse mot vår (1992) og Duett (førsteplass i 1994). Les mer i Store norske leksikon popmusikk Eksterne lenker Elisabeth Andreassen